**Bakonycsernye – Balinka – Nagyveleg**

**Mikrokörzeti Szociális Társulás**

**Gyermekjóléti Szolgálat**

**beszámolója**

**Bakonycsernye településről**

**2014. év**

**készítette: Greznerics Melinda**

**Tisztelt Jegyző Asszony, Tisztelt Képviselő - Testület!**

A Gyermekjóléti Szolgálat feladatait a Bakonycsernye – Balinka – Nagyveleg Mikrokörzeti Szociális Társulás keretben látja el Bakonycsernye település tekintetében.

A szolgálat Bakonycsernye településen a Bakonycsernye, Rákóczi u. 79. szám alatti Önkormányzati tulajdonban lévő ingatlan alagsorában tart fogadó órát – Hétfő délelőtt 8 – 12 óráig és szerdán délután 13-16 óráig, ettől eltérő esetben telefonos egyeztetés alapján van lehetőség.

Az épület alagsorában 1 iroda helyiség, és 1 interjú szoba és egy mellékhelyiség áll rendelkezésünkre, hogy az ügyfeleket fogadjuk.

Irodánkban rendelkezésünkre áll 1 darab fénymásoló, 2 számítógép, 1 nyomtató, illetve 2 mobil telefon.

1. **A Gyermekjóléti Szolgálat feladata a jogszabályok tükrében**

A Gyermekjóléti Szolgálat feladatait az 1997. évi XXXI. törvény, valamint a 147/1997.(IX.10.) Kormányrendelet szabályozza.

Az 1997. évi XXXI. törvény 38.§(1) szabályozza a gyermekjóléti alapellátás célját, miszerint az ellátásnak hozzá kell járulnia a gyermek testi, érzelmi és erkölcsi fejlődésének, jólétének, családban történő nevelésének elősegítéséhez, a veszélyeztetettség megelőzéséhez és a kialakult veszélyeztetettség megszüntetéséhez, valamint a gyermek családból történő kiemelésnek megelőzéséhez.

Ugyanezen törvény 39§ (1) határozza meg a gyermekjóléti szolgáltatás célját, mely olyan a gyermekek érdekeit védő speciális személyes szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzősét, a kialakult veszélyetetettség megszüntetését, illetve a családból kiemelt gyermek visszahelyezését.

A Gyermekjóléti szolgála feladata:

* a gyermeki jogokról és a gyermek fejlődését biztosító támogatásokról való tájékoztatás, támogatásokhoz való hozzájutás segítése
* családtervezési, pszichológiai, nevelési, egészségügyi, mentálhigiénés és a káros szenvedélyek megelőzősét célzó tanácsadás vagy az ezekhez való hozzájutás megszervezése
* válsághelyzetben lévő várandós anya támogatása, segítése, tanácsokkal való ellátása, valamint számára a családok átmeneti otthonába, igénybe vehető ellátáshoz való hozzájutás szervezése
* szabadidős programok szervezése
* hivatalos ügyekben segítségnyújtás
* veszélyeztetettséget észlelő és jelző rendszer működtetése, a nem állami szervek, valamint magán személyek részvételének elősegítése a megelőző rendszerben
* együttműködés (a teljesség igénye nélkül): az egészségügyi szolgáltatást nyújtókkal, különösen a védőnői szolgálattal, házi orvosi szolgálattal, házi gyermekorvossal; személyes gondoskodást nyújtó szolgáltatókkal, különösen a családsegítő szolgálattal, központtal; közoktatási intézményekkel; rendőrséggel; ügyészséggel; bírósággal ; párfogó felügyelői szolgálattal;
* a gyermekkel és családjával végzett szociális munkával elősegíteni a gyermek problémájának rendezését, a családban jelentkező zavarok ellensúlyozását
* családi konfliktusok megoldásának elősegítése, válás, gyermekelhelyezés, kapcsolattartás esetében.
* kezdeményezi: egyéb gyermekjóléti ellátások igénybevételét;szociális alapszolgáltatások igénybevételét, különösen a családsegítés igénybevételét; egészségügyi ellátás igénybevételét; pedagógiai szakszolgálatok igénybevételét; a gyermek védelembe vételét, vagy súlyos veszélyeztetettség esetén a gyermek ideiglenes hatályú elhelyezését, nevelésbe vételét;
* javaslatot tesz: a gyermek tankötelezettségének teljesítésének előmozdítására, a gyermek családból történő kiemelésére, leendő gondozási helyére, vagy annak megváltoztatására
* a családból kiemelt gyermek visszahelyezése érdekében családgondozás biztosítása a család gyermeknevelési körülményeinek megteremtéséhez, javításához, a szülő és a gyermek közötti kapcsolat helyreállításához; utógondozó szociális munka biztosítása a gyermek családba történő visszailleszkedéséhez.

1. **A felmerülő problémák kezelésének lehetséges módjai**
   1. *Eseti ellátás*:Egyedi, kifejezetten rövid lefolyású, egyszeri probléma, segítés, tanácsadás, intézkedés, adatszolgáltatás, információnyújtás, hivatali ügyek intézésének segítése, mely után nem kell rendszeres családgondozást végezni.

Az elmúlt év során 14 gyermeket részesítettem eseti gondozásban, ebből leggyakrabban iskolai hiányzás miatt került sor kapcsolatfelvételre, melyek egy tanácsadást követően lezárhatóak voltak. Két esetben családi konfliktus miatt jártam a családnál, két esetben pedig szociális válsághelyzetben lévő kismamának nyújtottam segítséget. Az ellátottak között volt lakhatási problémával, illetve kapcsolattartási problémával küzdő és elhanyagolt gyermekek is.

* 1. *Alapgondozás:* A veszélyeztetett, szociális válsághelyzetbe került családok, gyermekek segítése, a családban történő nevelés támogatása tanácsokkal, információkkal. Leggyakrabban anyagi jellegű okok, rossz lakhatási, gondozási és ellátási hiányosságok, illetve nevelési gondok, családi konfliktusok indokolják az ellátást.

Ebben a gondozási formában 2014.-ben 16 család 26 gyermeke részesült. Ebből 13 gyermek gondozása került lezárásra.

* 1. *Védelembe vétel:* Hatósági intézkedés. A kiskorú és fiatalkorú bűnelkövetők esetében, valamint, ahol az alapgondozás során a családi konfliktusok, az elhanyagolás, nem megfelelő gondozás-nevelés nem szűnt meg, ott konkrét és rögzített feladatok meghatározásával és számonkérésével kell a családot gondozni. Védelembe vételi eljárás lefolytatását vonzza magával az 50 igazolatlan óra is.

2014 évben védelembe vétel 9 család 13 gyermekét érinti. Kevés előrelépés tapasztalható, a megoldandó problémák állandóak és visszatérően ugyanazok. Az érintett családoknál kialakult veszélyeztető helyzet főként életvezetési problémákra vezethető vissza. A hatályos jogszabályok szerint anyagi okok miatt nem lehet gyermeket kiemelni a családból, de sajnos megállapítható, hogy a megélhetési gondok sokszor szoros ok-okozati összefüggésben vannak az életvezetési problémákkal, értékrendek elcsúszásával.

* 1. *Családba fogadás:*A gyámhivatal a szülői felügyeleti jogokat gyakorló mindkét szülő kérelmére, vagy a szülői felügyeletet egyedül gyakorló szülő kérelmére, a különélő szülő meghallgatásával hozzájárulhat ahhoz, hogy a szülő egészségi állapota, indokolt távolléte, vagy más családi ok miatt a gyermeket a szükséges ideig, más, általa megnevezett családtag átmenetileg befogadja, gondozza és nevelje, feltéve, hogy a családba fogadás a gyermek érdekében áll.

2014 évben nem történt családba fogadás.

* 1. *Ideiglenes hatályú elhelyezés***:** Ha a gyermek felügyelet nélkül marad vagy testi, értelmi, érzelmi és erkölcsi fejlődését családi környezete vagy önmaga súlyosan veszélyezteti, és emiatt azonnali elhelyezése szükséges. A gyámhivatal, valamint a rendőrség, az ügyészség, a bíróság, a büntetés-végrehajtási intézet parancsnoksága a gyermeket ideiglenesen a nevelésre alkalmas, azt vállaló különélő szülőnél, más hozzátartozónál, ill. személynél, vagy ha erre nincs lehetőség, a legközelebbi ideiglenes hatállyal elhelyezett gyermek ellátását biztosító nevelőszülőnél, illetőleg gyermekotthonban helyezi el, és erről haladéktalanul értesíti az illetékes gyámhivatalt.

2014 évben nem történt ideiglenes hatályú elhelyezés.

* 1. *nevelésbe vétel*: A gyámhivatal a gyermeket nevelésbe veszi, ha a gyermek fejlődését családi környezete veszélyezteti, a veszélyeztetettséget alapellátás keretében biztosított szolgáltatásokkal, valamint a védelembe vétellel nem lehetett megszüntetni, ill. attól eredmény nem várható, továbbá, ha a gyermek megfelelő gondozása a családján belül nem biztosítható. A nevelésbe vétellel egyidejűleg a gyámhivatal a gyermeket nevelőszülőnél, vagy gyermekotthonban helyezi el.

2014. évben 1 család 1 gyermeke volt nevelésben.

* 1. *utógondozás:* Az átmeneti, vagy tartós nevelés megszűnése után a gyámhivatal legalább egy évi időtartamra elrendeli a gyermeknek, vagy a fiatal felnőttnek- feltéve ha kéri- az utógondozását. Az utógondozás célja, hogy elősegítse a gyermek, illetve a fiatal felnőtt családi környezetbe való visszailleszkedését, önálló életének megkezdését.

Családba visszahelyezés az elmúlt évben 1 alkalommal történt.

**A jelzőrendszer működése:**

Az 1997. évi XXXI. törvény 17§-a értelmében a Gyermekjóléti Szolgálat észlelő és jelzőrendszert működtet, melynek tagjai az egészségügyi szolgáltatást nyújtó, a személyes gondoskodást nyújtó, a közoktatási feladatokat ellátó, a rendőrség, az ügyészség, a bíróság, a pártfogó felügyelői szolgálat, társadalmi szervezetek, egyházak, alapítványok képviselői.

2014 évben, 6 esetben tartottunk megbeszélést a jelzőrendszer tagjaival. A felmerülő problémákat igyekeztünk közösen megoldani.

Gyermekjóléti Szolgálatunkhoz az elmúlt év során 34 esetben érkezett jelzés. Közoktatási intézményektől 19 esetben - iskolai igazolatlan mulasztások, szülői elhanyagolások kapcsán -, a Védőnői Szolgálattól 7 esetben – szociális válsághelyzetben lévő várandós kismamákról illetve lakókörnyezeti problémák miatt -, Háziorvostól 1 esetben, személyes gondoskodást nyújtó szociális szolgálattól 1 esetben, Rendvédelmi szervektől 3 esetben – bántalmazás, családi konfliktus és öngyilkossági kísérletek miatt-, illetve a Móri Járási Gyámhivataltól 3 esetben érkezett jelzés.

A jelzőrendszer tagjaival az éves értékelést 2015. 02. 12-én tartottuk meg. Jelen voltak: Védőnő, gyámhivatal vezető, helyettesítő iskola igazgatónő, illetve mindkét óvoda gyermekvédelmi felelőse. A értékelés során részleteztem, hogy az elmúlt évben milyen jellegű problémákat kellett kezelni, kiktől érkezett megkeresés, azokban az ügyekben milyen segítséget tudtam nyújtani. Az értékelést egyhangúan elfogták a jelenlévők.

**Szabadidős program**

2014. évben két esetben rendeztünk szabadidős programot. A rendezvényeken mind a szolgálatunk által gondozott, mind a településen élő gyermekek részt vehettek. A két alkalommal 36 gyermek jött el a kézműves foglalkozásunkra. A foglalkozás jó hangulatban telt, az elkészült remekműveket a gyermekek haza vihették. A rendezvényről készül képeket a Szolgálat facebook oldalán közzé tettük.

1. **A Gyermekjóléti Szolgálat munkája számokban:**

2014. évben a Gyermekjóléti Szolgálatot 108 esetben keresték meg az anyagiakkal, megélhetéssel kapcsolatos probléma miatt, gyermekneveléssel kapcsolatban 121 esetben fordult elő tanácsadás, magatartás zavar 7 esetben fordult elő, a család életvitelében felmerülő problémák miatt pedig 47 esetben kellett segítséget nyújtani. Hivatalos ügyek intézésében 109 alkalommal segédkeztem, 314 alkalommal látogattam családot, 78 esetben került sor szakmaközi megbeszélésre.

4 alkalommal osztottunk ruhát a településen. 30 alaklommal tudtunk egyéb adományt biztosítani (babakocsi, karácsonyi ajándék, háztartási kisgépek, bútorok stb).

Gyermekjóléti Szolgálatunk 3 fogyatékkal élő gyermekeknek írt pályázatot az elmúlt évben, így egy gyermek laptopot, egy gyermek fejlesztő játékokat vásárolhatott, egy gyermek pedig fürdőszoba felújításra nyert pénzt. Az összes pályázat összértéke 510 ezer Ft.

1. **Felmerült problémák:**

Problémát jelentett az év folyamán, hogy a rendőri szervektől nem érkeztek a meg a jelzőlapok, de ezt a problémát mára már sikerült orvosolni.

Szintén probléma, hogy egyes iskolák nem tesznek eleget törvényi kötelezettségüknek, miszerint 10 óra igazolatlan mulasztás után jelzéssel kell élniük a Gyermekjóléti Szolgálatok felé is, és emiatt sajnos későn jut a tudomásunkra a probléma.

Problémaként merült fel az is, hogy a megyében fellelhető családok Átmeneti Otthona, és az Anya otthonok nem fogadnak csak helyi lakosokat. Így ha esetlegesen ilyen segítségre lenne szükség, egy távolabbi városba kellene a családot, vagy anyát elhelyezni, ami nehezen kivitelezhető, hiszen ennek anyagi vonzata is van, ami sokszor megterhelő az egyébként is nehéz helyzetben lévőnek.

1. **Javaslat:**

Véleményem szerint fontos lenne a településeken kiépíteni egy helyettes szülő hálózatot, ami azt a célt szolgálná, hogy ne kelljen lakókörnyezetéből kiszakítani azt a gyermeket, akiről ideiglenes jelleggel nem tud a szülője, vagy más hozzátartozója gondoskodni (betegség, vagy kórházi kezelés, stb. miatt).

**Tisztelt Jegyző Asszony, Tisztelt Képviselő - Testület!**

Kérem, hogy a 2014. éviről szóló beszámolómat szíveskedjenek elfogadni.

Bakonycsernye, 2015. május 19.

Tisztelettel:

Greznerics Melinda

családgondozó

**Bakonycsernye – Balinka – Nagyveleg**

**Mikrokörzeti Szociális Társulás**

**Családsegítő Szolgálat**

**beszámolója**

**Bakonycsernye településről**

**2014. év**

**Tisztelt Jegyző Asszony, Tisztelt Képviselő - Testület!**

Bakonycsernye – Balinka – Nagyveleg Községek Mikrokörzeti Szociális Társulás Bakonycsernye, Balinka, Nagyveleg közigazgatási területén végez szociális alapszolgáltatás keretében családsegítést, házi segítségnyújtást és étkeztetést.

A Szolgálatunk alapító szerve és fenntartója Bakonycsernye, Balinka, Nagyveleg községek Önkormányzatainak Mikrokörzeti Szociális Társulása. Az alapszolgáltatást ***2012. május 31.*** napjától nyújtja. A Társulás ellátandó feladatai közé tartozik még továbbá a gyermekjóléti szolgáltatás.

**Személyi feltételek:**

* 1 fő felsőfokú szociális alapvégzettségű (szociális munkás) családgondozó (2015. április 10-ig)
* 1 fő felsőfokú szociális alapvégzettségű (szociálpedagógus) családgondozó
* 1 fő szociális gondozó

**Tárgyi feltételek:**

* A Szociális Alapszolgálat irodája Bakonycsernye, Rákóczi út 79. szám alatti önkormányzati szolgálati lakás alagsorában került berendezésre. A 2 helyiségből álló iroda a személyes segítő szakmai munkára, időnként megrendezésre kerülő adományosztásra, szakmai megbeszélésekre alkalmas.

Az épületben van lehetőség a felajánlott ruha-, játékadományokat elzártan tárolni.

Az irodahelyiség mellett külön bejáratú helyiségben egy önkéntes segítő közreműködésével hetente, szerda délutánonként költségmentesen válogathatnak ruhát a rászorulók.

* A technikai feltételek megfelelőek, 2 számítógép, 2 mobiltelefon, 1 számítógépről működtetett Internet-hozzáférés, 1 nyomtató és 1 fénymásoló segíti a munkánkat.

A házi gondozó a közlekedést Bakonycsernye településen szolgálati kerékpárral oldja meg.

Rendelkezésre áll még az Önkormányzattal közös használatban lévő szolgálati gépjármű és egy kerékpár is.

A 2014-es évben szociális alapszolgáltatás keretében összesen 133 személlyel állt Szolgálatunk kapcsolatban, ebből 86 fővel családsegítés, 38 fővel étkeztetés, és 9 fővel házi segítségnyújtás keretében.

**Családsegítés**

Családsegítés a szociális vagy mentálhigiénés problémák, illetve egyéb krízishelyzet miatt segítségre szoruló személyek, családok számára az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése céljából nyújtott szolgáltatás.

A családsegítés keretében biztosítani kell:

* a szociális, életvezetési és mentálhigiénés tanácsadást,
* az anyagi nehézségekkel küzdők számára a pénzbeli, természetbeni ellátásokhoz, továbbá a szociális szolgáltatásokhoz való hozzájutás megszervezését,
* a családgondozást, így a családban jelentkező működési zavarok, illetve konfliktusok megoldásának elősegítését,
* közösségfejlesztő, valamint egyéni és csoportos terápiás programok szervezését,
* a tartós munkanélküliek, a fiatal munkanélküliek, az adósságterhekkel és lakhatási problémákkal küzdők, a fogyatékossággal élők, a krónikus betegek, a szenvedélybetegek, a pszichiátriai betegek, a kábítószer-problémával küzdők, illetve egyéb szociálisan rászorult személyek és családtagjaik részére tanácsadás nyújtását,
* a családokon belüli kapcsolaterősítést szolgáló közösségépítő, családterápiás, konfliktuskezelő mediációs programokat és szolgáltatásokat, valamint a nehéz élethelyzetben élő családokat segítő szolgáltatásokat.

***Bakonycsernyén összesen 11 fő vette igénybe a családsegítő szolgálat munkáját (megállapodási szerződéssel).***

A szolgáltatást igénybe vevők száma gazdasági aktivitás szerint a településen:

|  |  |
| --- | --- |
| **Gazdasági aktivitás** | **Fő** |
| Aktív kereső | 2 |
| Álláskereső | 9 |
| Inaktív | 0 |
| * - ebből nyugdíjas | 0 |
| Eltartott | - |
| * - ebből gyermek | - |
| **Összesen:** | **11** |

A szolgáltatást igénybe vevők száma családi összetétel szerint a településen:

|  |  |
| --- | --- |
| **Családi összetétel** | **Fő** |
| Házastársi (élettársi) kapcsolatban együtt élők 18 év alatti gyermek(ek)kel | 2 |
| Házastársi (élettársi) kapcsolatban együtt élők gyermek nélkül | 3 |
| Egy szülő 18 év alatti gyermekkel | 1 |
| Egyedül élő | 4 |
| Egyéb | 1 |
| **Összesen:** | **11** |

A szolgáltatást igénybe vevők hozott problémái a településen:

|  |  |
| --- | --- |
| **A probléma típusa** | **Esetek száma** |
| Életviteli | 13 |
| Családi – kapcsolati | 8 |
| Családon belüli bántalmazás | - |
| Lelki – mentális | 16 |
| Gyermeknevelési | 2 |
| Anyagi | 16 |
| Foglalkoztatással kapcsolatos | 7 |
| Egészségkárosodás következménye | 10 |
| Ügyintézéshez segítségkérés | 32 |
| Információkérés | 10 |
| Egyéb, és pedig: | 3 |
| **Összesen:** | **117** |

Családsegítő Szolgálatunk 3 családnak írt pályázatot lakókörülményeik javítása érdekében, ebből 1 fő tartós betegségben szenvedő nyert 505.000.-Ft-ot fürdőszoba akadálymentesítésére.

**Házi segítségnyújtás**

A szolgáltatást igénybe vevő személy saját lakókörnyezetében az önálló életvitel fenntartása érdekében végzett ellátás.

**Szolgáltatások:**

* alapvető gondozási feladatok, mint az öltöztetés, fürdetés, pelenkázás, etetés, bevásárlás, gyógyszerek felíratása, kiváltása
* orvos előírása szerinti alapvető ápolási feladatok
* közreműködés a személyi és lakókörnyezeti higiéné megtartásában, háztartás vitelében, szűk lakókörnyezet tisztán tartása
* segítségnyújtás az igénybe vevőnek a környezetével való kapcsolattartásban
* segítségnyújtás szociális ellátásokhoz való hozzájutásban, hivatalos ügyintézésben
* veszélyhelyzet kialakulásának megelőzése, a kialakult veszélyhelyzet elhárítása

A gondozás maximum napi 4 órában nyújtható.

**Ezt az ellátási formát a 2014-es évben 9 fő vette igénybe.**

Az igénybevétel a rászoruló írásos kérelmére indul. A házi gondozó előgondozás keretében megvizsgálja az igénylő gondozási szükségletét, jövedelmi helyzetét, mely alapján kerül megállapításra a szükséges gondozási idő, fizetendő térítési díj.

**Étkeztetés**

Az étkeztetés célja, hogy a szociálisan rászorultaknak a legalább napi egyszeri meleg étkezéséről gondoskodjanak, akik az önmaguk, illetve eltartottjaik részére tartósan, vagy átmeneti jelleggel nem képesek biztosítani.

Az étkeztetést, a házi segítségnyújtást végző szociális ápoló-gondozó feladata az igények felmérése, az étel megrendelése, valamint gondoskodni az étel kiosztásáról, adagolásáról, az igénylőhöz való eljuttatásról**.**

Az étkeztetés keretében ellátottak köre:

Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik ezt önmaguk, illetve eltartottjaik részére tartósan, vagy átmeneti jelleggel nem képesek biztosítani, különösen:

* koruk,
* egészségi állapotuk,
* fogyatékosságuk, pszichiátriai betegségük,
* szenvedélybetegségük,
* hajléktalanságuk miatt.

Az étkeztetés igénybevétele önkéntes, az ellátást igénylő, illetve törvényes képviselőjének kérelmére történik. Bakonycsernye településen a Fekete Berek Étterem biztosítja a szociális étkeztetést.

Bakonycsernye településen **2012. április 1**.-től lehet ezt a szolgáltatást igénybe venni.

**2014 évben 38 fő igényelte.**

**Tisztelt Jegyző Asszony, Tisztelt Képviselő - Testület!**

Kérjük, hogy a 2014. éviről szóló beszámolónkat szíveskedjenek elfogadni.

Bakonycsernye, 2015.május 19.

Tisztelettel:

Greznerics Melinda Szaniszló Imréné

családgondozó szociális gondozó